Nüüd, kus õhus on tunda iga päevaga järjest rohkem kevadet, sain lõpuks valmis oma väikesed tiivulised. Vaatasin järgi, et esimene sats sai pildile jäädvustatud 09.02.2011. Otse ahjust, kui täpne olla. Edasine töö võttis enamuse minu vabadest päevadest, sest ees ootas 3 kihti lakkimist mõlemalt poolt ning ehteks loomine. Kuna värvide valik on üks olulisim etapp ehtekunstis, siis võtsin endale  siinkohal aega. Mängisin erinevate värvidega, sättisin valitut kord ühte, kord teise järjekorda ning murdsin pead, millist helmest kasutada: lihvitud klaas-kivi-pärl-kristall, või hoopis mõned seemnehelmed kuhugi vahele? Et ma ise eelistan tonaalsust kõiksugu kontrastsusele, siis siinkohal sai värvide kasutusel lähtutud eeskätt liblikate tiivakirjast. Märtsi alguseks oli valmis täpselt kaks taldrikutäit õrnust ja ilu.